Απόφαση της Επιτροπής

της 10ης Ιουλίου 2002

που τροποποιεί την απόφαση 2002/199/EΚ για τους όρους υγείας των ζώων και την κτηνιατρική πιστοποίηση για τις εισαγωγές ζώντων βοοειδών και χοίρων από ορισμένες τρίτες χώρες

[κοινοποιηθείσα υπό τον αριθμό Ε(2002) 2553]

(Κείμενο που παρουσιάζει ενδιαφέρον για τον ΕΟΧ)

(2002/578/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/EΟΚ του Συμβουλίου, της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία από τον κανονισμό (EΚ) αριθ. 1452/2001(2), και ιδίως το άρθρο 8 παράγραφος 3,

Εκτιμώντας τα ακόλουθα:

(1) Δυνάμει του άρθρου 8 παράγραφος 3 της οδηγίας 72/462/EΟΚ, οι απαιτήσεις όσον αφορά τη δοκιμασία για την ανίχνευση της βρουκέλωσης, της ενζωοτικής λεύκωσης των βοοειδών και της φυματίωσης, οι οποίες έχουν θεσπιστεί σε ορισμένες τρίτες χώρες, δύνανται να θεωρούνται ισοδύναμες με εκείνες που έχουν θεσπιστεί για τις ενδοκοινοτικές συναλλαγές.

(2) Ο Καναδάς έχει υποβάλει στοιχεία που αφορούν το πρόγραμμά του για την αναγνώριση αγελών ως επίσημα απαλλαγμένων από την ενζωοτική λεύκωση των βοοειδών.

(3) Η Δημοκρατία της Τσεχίας έχει υποβάλει στοιχεία που αφορούν το πρόγραμμά της για την αναγνώριση του καθεστώτος της επίσημης απαλλαγής από την ενζωοτική λεύκωση των βοοειδών.

(4) Οι εν λόγω εγγυήσεις που παρασχέθηκαν από τον Καναδά και τη Δημοκρατία της Τσεχίας σχετικά με την ενζωοτική λεύκωση των βοοειδών, μπορούν να θεωρηθούν ως ισοδύναμες με εκείνες που απαιτούνται για τις ενδοκοινοτικές συναλλαγές.

(5) Οι αρμόδιες κτηνιατρικές αρχές του Καναδά και της Δημοκρατίας της Τσεχίας έχουν αναλάβει την υποχρέωση να κοινοποιούν εγκαίρως στην Επιτροπή τις τυχόν προτεινόμενες τροποποιήσεις των σχετικών με τα εν λόγω προγράμματα κανόνων τους.

(6) Η απόφαση 2002/199/EΚ της Επιτροπής(3) πρέπει να τροποποιηθεί αναλόγως.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα VI της απόφασης 2002/199/EΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση εφαρμόζεται την εξηκοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 10 Ιουλίου 2002.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

(3) ΕΕ L 71 της 13.3.2002, σ. 1.

ΠΑΡΑΡΤΗΜΑ

"ΠΑΡΑΡΤΗΜΑ VI

Απαιτήσεις για την αναγνώριση αγελών βοοειδών, χωρών και περιφερειών, ως επίσημα απαλλαγμένων

(Ισχύει το τμήμα A ή το τμήμα B)

Τμήμα A

1. Φυματίωση και βρουκέλωση: παράρτημα A της οδηγίας 64/432/EΟΚ του Συμβουλίου.

2. Ενζωοτική λεύκωση των βοοειδών (ΕΛΒ): παράρτημα Δ της οδηγίας 64/432/EΟΚ.

Τμήμα Β: Ισοδυναμία

1. Το πρόγραμμα επίσημου ελέγχου της τρίτης χώρας εξαγωγής, θεωρείται ισοδύναμο με τα παραρτήματα Α ή/και Δ της οδηγίας 64/432/EΟΚ.

2. Έχουν αναγνωριστεί ως ισοδύναμα τα ακόλουθα προγράμματα επίσημων ελέγχων:

>ΘΕΣΗ ΠΙΝΑΚΑ>"